ตลท.ชี้ช่องเพิ่มวอลุมซื้อขายหุ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ใช้โปรแกรมแมตชิงอัตโนมัติตลาดคึกขายสินค้าใหม่คล่อง
โพสต์ทูเดย์ — ตลาดหลักทรัพย์หนุนให้โบรกเกอร์นำระบบ High Frequency Trade เข้ามาใช้กระตุ้นการซื้อขายเพิ่มขึ้น สร้างตลาดเอื้อให้ออกสินค้าใหม่ได้ง่าย 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์อยากจะสนับสนุนให้โบรกเกอร์นำระบบ High Frequency Trade เข้ามาให้บริการกับลูกค้า โดยเป็นโปรแกรมซื้อขายที่จะลงทุนโดยอัตโนมัติตามการตั้งค่าของผู้ลงทุน ซึ่งจะช่วยเพิ่มสภาพคล่องในการซื้อขายหลักทรัพย์
ทั้งนี้ ตลาดหุ้นในต่างประเทศ เช่น ฮ่องกง สิงคโปร์ และญี่ปุ่น ได้ใช้โปรแกรมเหล่านี้จนมีปริมาณการซื้อขายที่ส่งคำสั่งผ่านโปรแกรมเหล่านี้ในสัดส่วน 30% ของการซื้อขายรวม ซึ่งบางประเทศมีสัดส่วนสูงถึง 50% ของการซื้อขายรวม 
ปัจจุบันตลาดหุ้นไทยมีสัดส่วนการซื้อขายจากโปรแกรมดังกล่าวเพียง 3% ของการซื้อขายรวม และระดับความเร็วไม่ได้สูงเหมือนกับระบบของต่างประเทศ จึงไม่สามารถรองรับกับคำสั่งซื้อขายในปริมาณสูงๆ ได้ แต่คาดหวังว่าในอีก 18 เดือนข้างหน้า น่าจะมีสัดส่วนในระดับใกล้เคียงกับต่างประเทศประมาณ 30% แต่ทั้งนี้ขึ้นอยู่กับโบรกเกอร์ว่าจะเป็นผู้พัฒนาระบบและการทำการตลาดหรือไม่
“นักลงทุนสถาบันมักจะใช้โปรแกรมดังกล่าวในการลงทุน เพราะนักลงทุนกลุ่มนี้มีรูปแบบการลงทุนค่อนข้างชัดเจน ดังนั้นเมื่อระดับราคาตรงกับระดับที่ตั้งค่า โปรแกรมนี้จะส่งคำสั่งซื้อและขายโดยอัตโนมัติ” นายจรัมพร กล่าว
ผู้จัดการตลาดหลักทรัพย์ กล่าวว่า สาเหตุที่ตลาดหลักทรัพย์ให้ความสำคัญกับเรื่องสภาพคล่องการซื้อขาย เพราะมีส่วนสำคัญต่อการออกและให้บริการผลิตภัณฑ์ใหม่ๆ ในตลาดทุน แม้แต่การออกกองทุนอีทีเอฟในปัจจุบันนี้ถือว่าไม่ได้ง่าย สินค้าออกใหม่แต่ละชนิดใช้เวลาถึง 36 เดือน
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า เมื่อวันที่ 29 ก.ย.ที่ผ่านมา บริษัท ที เอส ฟลาวมิลล์ (TMILL) เดิมคือบริษัท ไทยชูการ์คลังสินค้า ซึ่งมีทุนจดทะเบียน 285 ล้านบาท เป็นทุนเรียกชำระแล้วจำนวน 200 ล้านบาท ได้ยื่นไฟลิงขออนุญาตเพื่อขายหุ้นให้ประชาชนครั้งแรก (ไอพีโอ) จำนวน 85 ล้านหุ้น มูลค่าที่ตราไว้ (พาร์) 1 บาทต่อหุ้น
บริษัทแบ่งหุ้นจำนวน 25.35 ล้านหุ้น ขายให้กับผู้ถือหุ้นใหญ่เดิม คือ บริษัท ไทยชูการ์ เทอร์มิเนิ้ล (TSTE) ทำให้สัดส่วนการถือหุ้นลดลง 98.82% เหลือ 69.3% หลังขายไอพีโอ ส่วนอีกไม่น้อยกว่า 59.64 ล้านหุ้น จะเสนอขายไอพีโอ โดยมีบริษัทหลักทรัพย์เอเซียพลัสเป็นที่ปรึกษาทางการเงิน และเป็นผู้จัดการการจัดจำหน่ายและรับประกันการจำหน่าย
สำหรับบริษัท ที เอส ฟลาวมิลล์ ประกอบธุรกิจโรงงานผลิตและจำหน่ายแป้งสาลีภายใต้ตราสินค้าของบริษัทกว่า 10 ตราสินค้า